CELEX: 32010R0276
Language: et
Date: 2010-03-31 00:00:00
Title: Komisjoni määrus (EL) nr 276/2010, 31. märts 2010 , millega muudetakse Euroopa Parlamendi ja nõukogu määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) XVII lisa diklorometaani, lambiõli, grilli süütevedeliku ja tinaorgaaniliste ühendite osas (EMPs kohaldatav tekst)

1.4.2010   
            
            
               ET
            
            
               Euroopa Liidu Teataja
            
            
               L 86/7
            
         KOMISJONI MÄÄRUS (EL) nr 276/2010,
   31. märts 2010,
   millega muudetakse Euroopa Parlamendi ja nõukogu määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) XVII lisa diklorometaani, lambiõli, grilli süütevedeliku ja tinaorgaaniliste ühendite osas
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 18. detsembri 2006. aasta määrust (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ, (1) eriti selle artiklit 131,
   ning arvestades järgmist:
   
               (1)
            
            
               Nõukogu 27. juuli 1976. aasta direktiivi 76/769/EMÜ (liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe turustamise ja kasutamise piirangutega) (2) I lisas on kehtestatud piirangud teatavatele ohtlikele ainetele ja valmististele. Määrusega (EÜ) nr 1907/2006 tunnistatakse kehtetuks ja asendatakse direktiiv 76/769/EMÜ alates 1. juunist 2009. Direktiivi 76/769/EMÜ I lisa asendatakse nimetatud määruse XVII lisaga.
            
         
               (2)
            
            
               Euroopa Parlamendi ja nõukogu otsus nr 455/2009/EÜ, millega muudetakse nõukogu direktiivi 76/769/EMÜ seoses diklorometaani turustamise ja kasutamise piirangutega, (3) võeti vastu 6. mail 2009.
            
         
               (3)
            
            
               Komisjoni otsus 2009/424/EÜ, millega muudetakse tehnika arenguga kohandamise eesmärgil nõukogu direktiivi 76/769/EMÜ I lisa seoses lambiõli ja grilli süütevedeliku turustus- ja kasutuspiirangutega, (4) võeti vastu 28. mail 2009.
            
         
               (4)
            
            
               Komisjoni otsus 2009/425/EÜ, millega muudetakse nõukogu direktiivi 76/769/EMÜ tinaorgaaniliste ühendite turustamise ja kasutamise piirangute osas eesmärgiga kohandada direktiivi I lisa tehnika arenguga, (5) võeti vastu 28. mail 2009.
            
         
               (5)
            
            
               REACH-määruse artiklis 137 sätestatud üleminekumeetmete kohaselt on asjakohane muuta määruse (EÜ) nr 1907/2006 XVII lisa, et inkorporeerida otsustega nr 455/2009/EÜ, 2009/424/EÜ ja 2009/425/EÜ ette nähtud piirangud.
            
         
               (6)
            
            
               Seepärast tuleks määrust (EÜ) nr 1907/2006 vastavalt muuta.
            
         
               (7)
            
            
               Käesolev määrus peaks jõustuma viivitamata, et kõnealused piirangud lisataks määruse (EÜ) nr 1907/2006 XVII lisasse võimalikult kiiresti.
            
         
               (8)
            
            
               Käesoleva määrusega ette nähtud meetmed on kooskõlas määruse (EÜ) nr 1907/2006 artikli 133 kohaselt asutatud komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1907/2006 XVII lisa muudetakse vastavalt käesoleva määruse lisale.
   Artikkel 2
   Käesolev määrus jõustub Euroopa Liidu Teatajas avaldamisele järgneval päeval.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 31. märts 2010
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 396, 30.12.2006, lk 1.
   
      (2)  EÜT L 262, 27.9.1976, lk 201.
   
      (3)  ELT L 137, 3.6.2009, lk 3.
   
      (4)  ELT L 138, 4.6.2009, lk 8.
   
      (5)  ELT L 138, 4.6.2009, lk 11.
   
      LISA
      Määruse (EÜ) nr 1907/2006 XVII lisa tabelit, milles on esitatud ained, ainerühmad ja segud ning piirangute tingimused, muudetakse järgmiselt.
      
                  1)
               
               
                  Kanne 3 asendatakse järgmisega:
                  
                              
                                          „3.
                                       
                                       
                                          Vedelad ained või segud, mida käsitatakse ohtlikena vastavalt direktiivile 67/548/EMÜ ja direktiivile 1999/45/EÜ.
                                       
                                    
                           
                              
                                          1.
                                       
                                       
                                          Ei tohi kasutada:
                                          
                                                      —
                                                   
                                                   
                                                      dekoratiivesemetes, mis on ette nähtud valgus- või värviefektide andmiseks eri faaside abil, näiteks dekoratiivlampides ja –tuhatoosides;
                                                   
                                                
                                                      —
                                                   
                                                   
                                                      triki- ja pilatoodetes;
                                                   
                                                
                                                      —
                                                   
                                                   
                                                      ühe või mitme osalejaga mängudes ega üheski selleks otstarbeks tarvitatavas esemes, isegi mitte nende kaunistamiseks.
                                                   
                                                
                                    
                                          2.
                                       
                                       
                                          Tooteid, mis ei vasta punktile 1, ei tohi turule viia.
                                       
                                    
                                          3.
                                       
                                       
                                          Ei tohi turule viia, kui need sisaldavad värvainet – välja arvatud juhul, kui seda nõutakse maksustamisega seotud põhjustel – või lõhnaainet või mõlemat, kui
                                          
                                                      —
                                                   
                                                   
                                                      neid saab kasutada kütusena üldsusele müüdavates dekoratiivsetes õlilampides ning
                                                   
                                                
                                                      —
                                                   
                                                   
                                                      need on ohtlikud sissehingamisel ja märgistatud riskilausega R65 või H304.
                                                   
                                                
                                    
                                          4.
                                       
                                       
                                          Üldsusele müüdavaid dekoratiivseid õlilampe tohib turule viia vaid juhul, kui need vastavad Euroopa Standardikomitee (CEN) poolt vastu võetud Euroopa standardile dekoratiivsete õlilampide kohta (EN 14059).
                                       
                                    
                                          5.
                                       
                                       
                                          Ilma et see piiraks ühenduse muude selliste normide rakendamist, milles käsitletakse ohtlike ainete liigitamist, pakendamist ja märgistamist, peavad tarnijad tagama, et enne turuleviimist on täidetud järgmised nõuded:
                                          
                                                      a)
                                                   
                                                   
                                                      üldsusele müüdav lambiõli riskilausega R65 või H304 peab kandma järgmist loetavat ja kustutamatut märget: „Selle vedelikuga täidetud lampe tuleb hoida lastele kättesaamatus kohas.”; alates 1. detsembrist 2010„Ka väike kogus lambiõli, või isegi tahi lutsimine võib põhjustada eluohtliku kopsukahjustuse.”;
                                                   
                                                
                                                      b)
                                                   
                                                   
                                                      üldsusele müüdav grilli süütevedelik riskilausega R65 või H304 peab alates 1. detsembrist 2010 kandma järgmist loetavat ja kustutamatut märget: „Ka väike kogus grilli süütevedelikku võib põhjustada eluohtliku kopsukahjustuse.”;
                                                   
                                                
                                                      c)
                                                   
                                                   
                                                      üldsusele müüdav lambiõli ja grilli süütevedelik riskilausega R65 või H304 peab alates 1. detsembrist 2010 olema pakendatud musta läbipaistmatusse kuni üheliitrisesse pakendisse.
                                                   
                                                
                                    
                                          6.
                                       
                                       
                                          Hiljemalt 1. juunil 2014 taotleb komisjon kooskõlas käesoleva määruse artikliga 69 Euroopa Kemikaaliametilt toimiku koostamist eesmärgiga keelata vajaduse korral grilli süütevedeliku ja lambiõli (riskilausega R65 või H304) müük üldsusele.
                                       
                                    
                                          7.
                                       
                                       
                                          Füüsilised või juriidilised isikud, kes viivad esimest korda turule lambiõli ja grilli süütevedelikku riskilausega R65 või H304, peavad esitama 1. detsembriks 2011 ja seejärel igal aastal liikmesriigi pädevale ametiasutusele andmed lambiõli ja grilli süütevedeliku (riskilausega R65 või H304) alternatiivsete ainete kohta. Liikmesriik edastab need andmed komisjonile.”
                                       
                                    
                        
            
                  2)
               
               
                  Kande 20 teise veergu lisatakse järgmised punktid 4, 5 ja 6:
                  
                               
                           
                           
                              
                                          „4.
                                       
                                       
                                          Kolme asendajaga tinaorgaanilised ühendid
                                          
                                                      a)
                                                   
                                                   
                                                      Kolme asendajaga tinaorgaanilisi ühendeid, nagu tributüültinaühendid (TBT-ühendid) ja trifenüültinaühendid (TPT-ühendid), ei tohi pärast 1. juulit 2010 kasutada toodetes, kui kontsentratsioon tootes või tooteosas on ekvivalentsele tinakogusele arvestatult üle 0,1 massiprotsendi.
                                                   
                                                
                                                      b)
                                                   
                                                   
                                                      Tooteid, mis ei vasta punkti a nõuetele, ei tohi pärast 1. juulit 2010 turule viia, välja arvatud sellised tooted, mis on ühenduses enne nimetatud kuupäeva juba kasutusel.
                                                   
                                                
                                    
                                          5.
                                       
                                       
                                          Dibutüültinaühendid (DBT-ühendid)
                                          
                                                      a)
                                                   
                                                   
                                                      Dibutüültinaühendeid ei tohi pärast 1. jaanuari 2012 kasutada üldsusele turustatavates segudes ja toodetes, kui tina sisaldus tootes või selle osas on suurem kui 0,1 massiprotsenti.
                                                   
                                                
                                                      b)
                                                   
                                                   
                                                      Tooteid ja segusid, mis ei vasta punkti a nõuetele, ei tohi pärast 1. jaanuari 2012 turule viia, välja arvatud sellised tooted, mis on ühenduses enne nimetatud kuupäeva juba kasutusel.
                                                   
                                                
                                                      c)
                                                   
                                                   
                                                      Erandina ei kohaldata punkte a ja b kuni 1. jaanuarini 2015 järgmiste üldsusele turustatavate toodete ja segude suhtes:
                                                      
                                                                  —
                                                               
                                                               
                                                                  ühe- ja kahekomponendilised toatemperatuuril kasutatavad vulkaniseerimishermeetikud (hermeetikud RTV-1 ja RTV-2) ja liimained;
                                                               
                                                            
                                                                  —
                                                               
                                                               
                                                                  dibutüültinaühendeid katalüsaatorina sisaldavad värvid ja katteained, mis on toodetele kantud;
                                                               
                                                            
                                                                  —
                                                               
                                                               
                                                                  pehmest polüvinüülkloriidist (PVC) profiilid ja pehmest polüvinüülkloriidist kõva polüvinüülkloriidiga koekstrudeeritud profiilid;
                                                               
                                                            
                                                                  —
                                                               
                                                               
                                                                  dibutüültinaühendeid stabilisaatorina sisaldava PVCga kaetud kangad, mis on ette nähtud kasutamiseks välistingimustes;
                                                               
                                                            
                                                                  —
                                                               
                                                               
                                                                  väljas paiknevad vihmaveetorud, rennid, liitmikud, katuse- ja fassaadikattematerjalid.
                                                               
                                                            
                                                
                                                      d)
                                                   
                                                   
                                                      Erandina ei kohaldata punkte a ja b selliste materjalide ja toodete suhtes, mida reguleeritakse määrusega (EÜ) nr 1935/2004.
                                                   
                                                
                                    
                                          6.
                                       
                                       
                                          Dioktüültinaühendid (DOT-ühendid)
                                          
                                                      a)
                                                   
                                                   
                                                      Dioktüültinaühendeid (DOT-ühendeid) ei tohi pärast 1. jaanuari 2012 kasutada järgmistes üldsusele kasutamiseks või turustamiseks ette nähtud toodetes, kui kontsentratsioon tootes või tooteosas on ekvivalentsele tinakogusele arvestatult üle 0,1 massiprotsendi:
                                                      
                                                                  —
                                                               
                                                               
                                                                  nahaga kokkupuutumiseks ettenähtud tekstiiltooted;
                                                               
                                                            
                                                                  —
                                                               
                                                               
                                                                  kindad;
                                                               
                                                            
                                                                  —
                                                               
                                                               
                                                                  nahaga kokkupuutumiseks ette nähtud jalatsid või jalatsite osad;
                                                               
                                                            
                                                                  —
                                                               
                                                               
                                                                  seina- ja põrandakattematerjalid;
                                                               
                                                            
                                                                  —
                                                               
                                                               
                                                                  lapsehooldusvahendid;
                                                               
                                                            
                                                                  —
                                                               
                                                               
                                                                  naiste hügieenitooted;
                                                               
                                                            
                                                                  —
                                                               
                                                               
                                                                  mähkmed;
                                                               
                                                            
                                                                  —
                                                               
                                                               
                                                                  kahekomponendilised vormikomplektid vulkaniseerimiseks toatemperatuuril (RTV-2 vormikomplektid).
                                                               
                                                            
                                                
                                                      b)
                                                   
                                                   
                                                      Tooteid, mis ei vasta punkti a nõuetele, ei tohi pärast 1. jaanuari 2012 turule viia, välja arvatud sellised tooted, mis on ühenduses enne nimetatud kuupäeva juba kasutusel.”
                                                   
                                                
                                    
                        
            
                  3)
               
               
                  Lisatakse kanne 59:
                  
                              
                                          „59.
                                       
                                       
                                          Diklorometaan
                                          CASi nr 75-09-2
                                          EÜ nr: 200-838-9
                                       
                                    
                           
                              
                                          1.
                                       
                                       
                                          Värvieemaldeid, mis sisaldavad diklorometaani kontsentratsioonis 0,1 või rohkem massiprotsenti, ei tohi
                                          
                                                      a)
                                                   
                                                   
                                                      viia esimest korda turule tarnimiseks üldsusele ja kutsealaseks kasutamiseks pärast 6. detsembrit 2010;
                                                   
                                                
                                                      b)
                                                   
                                                   
                                                      viia turule tarnimiseks üldsusele ja kutsealaseks kasutamiseks pärast 6. detsembrit 2011;
                                                   
                                                
                                                      c)
                                                   
                                                   
                                                      kasutada kutsealaselt pärast 6. juunit 2012.
                                                      Käesolevas kirjes tähendab
                                                      
                                                                  i)
                                                               
                                                               
                                                                  „erialaspetsialist” kõiki füüsilisi või juriidilisi isikuid, sealhulgas töötajaid ja füüsilisest isikust ettevõtjaid, kes tegelevad värvi eemaldamisega oma kutsealase tegevuse käigus väljaspool tööstusrajatisi;
                                                               
                                                            
                                                                  ii)
                                                               
                                                               
                                                                  „tööstusrajatis” värvi eemaldamiseks kasutatavat rajatist.
                                                               
                                                            
                                                
                                    
                                          2.
                                       
                                       
                                          Erandina lõikest 1 võivad liikmesriigid lubada oma territooriumil ja teatavate tegevuste jaoks spetsiaalselt koolitatud erialaspetsialistidel kasutada diklorometaani sisaldavaid värvieemaldeid ning võivad lubada selliseid värvieemaldeid turule tuua kõnealustele erialaspetsialistidele tarnimiseks.
                                          Seda erandit kasutavad liikmesriigid määravad asjakohased sätted, mis käsitlevad diklorometaani sisaldavaid värvieemaldeid kasutavate erialaspetsialistide tervise ja ohutuse kaitset, ning teavitavad sellest komisjoni.
                                          Need sätted sisaldavad nõuet, et erialaspetsialistil peab olema tunnistus, mille on heaks kiitnud liikmesriik, kus erialaspetsialist tegutseb, või tal on muu kirjalik tõend selle kohta, või on kõnealune liikmesriik teda muul viisil tunnustanud tõestamaks, et ta on asjakohaselt koolitatud ja pädev diklorometaani sisaldavaid värvieemaldeid ohutult kasutama.
                                          Komisjon koostab nimekirja liikmesriikidest, kes on kasutanud käesolevas lõikes osutatud erandit, ja teeb selle internetis avalikult kättesaadavaks.
                                       
                                    
                                          3.
                                       
                                       
                                          Erialaspetsialist, kelle suhtes kohaldatakse lõikes 2 osutatud erandit, tegutseb üksnes liikmesriikides, kus on seda erandit kasutatud. Lõikes 2 nimetatud koolitus hõlmab vähemalt järgmist:
                                          
                                                      a)
                                                   
                                                   
                                                      terviseohtude teadvustamist, hindamist ja ohjamist, sealhulgas teavet olemasolevate aseainete või protsesside kohta, mis kasutamistingimuste nõudeid järgides on töötajate tervisele ja ohutusele vähem ohtlikud;
                                                   
                                                
                                                      b)
                                                   
                                                   
                                                      piisava ventilatsiooni kasutamist;
                                                   
                                                
                                                      c)
                                                   
                                                   
                                                      sobivate isikukaitsevahendite kasutamist, mis vastavad nõukogu direktiivile 89/686/EMÜ.
                                                   
                                                Tööandjad ja füüsilisest isikust ettevõtjad peavad eelistatavalt asendama diklorometaani niisuguse keemilise mõjuri või protsessiga, mis kasutamistingimuste nõudeid järgides ei ole ohtlik või on töötajate tervisele ja ohutusele vähem ohtlik.
                                          Erialaspetsialist kohaldab praktikas kõiki asjakohaseid ohutusmeetmeid, mis hõlmavad ka isikukaitsevahendite kasutamist.
                                       
                                    
                                          4.
                                       
                                       
                                          Ilma et see piiraks töötajate kaitset käsitlevate muude ühenduse õigusaktide kohaldamist, võib värvieemaldeid, mis sisaldavad diklorometaani kontsentratsioonis 0,1 või rohkem massiprotsenti, kasutada tööstusrajatistes üksnes juhul, kui on täidetud vähemalt järgmised tingimused:
                                          
                                                      a)
                                                   
                                                   
                                                      kõikidel töötlemisaladel ning eelkõige märgtöötlemiseks ja värvieemaldiga töödeldud esemete kuivatamiseks on kasutusel tõhus ventilatsioon: kohalikku tõmbeventilatsiooni värvieemaldit sisaldavates mahutites täiendatakse sundventilatsiooniga nendel aladel, et vähendada kokkupuudet ja järgida töökeskkonna ohtlike ainete piirnorme, kui see on tehniliselt teostatav;
                                                   
                                                
                                                      b)
                                                   
                                                   
                                                      värvieemaldit sisaldavatest mahutitest aurustumise vähendamiseks rakendatakse meetmeid, mis hõlmavad järgmiseid elemente: kaaned värvieemaldit sisaldavate mahutite sulgemiseks, välja arvatud täitmise ja tühjendamise ajal; värvieemaldit sisaldavate mahutite sobiv täitmise ja tühjendamise kord ning vee või soolalahusega pesemismahutid pesemiseks, et eemaldada pärast tühjendamist liigne lahusti;
                                                   
                                                
                                                      c)
                                                   
                                                   
                                                      diklorometaani ohutuks käitlemiseks värvieemaldit sisaldavates mahutites rakendatakse meetmeid, mis hõlmavad järgmisi elemente: pumbad ja torud värvieemaldi viimiseks mahutitesse ja sealt väljavõtmiseks; ning sobiv kord mahutite ohutuks puhastamiseks ja sette eemaldamiseks;
                                                   
                                                
                                                      d)
                                                   
                                                   
                                                      direktiivile 89/686/EMÜ vastavad isikukaitsevahendid on järgmised: sobivad kaitsekindad, kaitseprillid ja kaitseriided ning sobivad hingamisteede kaitsevahendid, kui muul viisil ei ole võimalik saavutada töökeskkonna asjakohastest piirnormidest kinnipidamist;
                                                   
                                                
                                                      e)
                                                   
                                                   
                                                      kasutajatele antakse selliste vahendite kasutamise kohta asjakohast teavet, juhiseid ja koolitust.
                                                   
                                                
                                    
                                          5.
                                       
                                       
                                          Ilma et see piiraks muude ainete ja segude klassifitseerimist, märgistamist ja pakendamist käsitlevate ühenduse sätete kohaldamist, tuleb värvieemaldid, mis sisaldavad diklorometaani kontsentratsioonis 0,1 või rohkem mahuprotsenti, hiljemalt alates 6. detsembrist 2011 märgistada nähtava, loetava ja kustutamatu kirjaga:
                                          „Piiratud tööstuslikuks kasutuseks ja teatavates ELi liikmesriikides tunnustatud erialaspetsialistidele – kontrollida, kus kasutamine on lubatud.””